Կհրաժարվի արդյո՞ք նախագահ Թրամփը կլիմայի փոփոխման մասին Փարիզի համաձայնագրից
ԱՄՆ-ի Սենատում դեմոկրատները կոչ են անում նախագահ Թրամփին հավատարիմ մնալ 2015 թվականի կլիմայի վերաբերյալ Փարիզի համաձայնագրին: Նախընտրական շրջանում Թրամփը խոստացել է դուրս բերել Միացյալ Նահանգները համաձայնագրից, սակայն ընտրվելուց հետո չի շտապում իրականացնել իր խոստումը: Նա հայտարարել է, որ այս հարցին կանդրադառնա Սիցիլիայում Մեծ յոթնյակի երկրների գագաթաժողովից հետո:
Կլիմայի փոփոխման խնդիրը նախագահ Դոնալդ Թրամփի ու Հռոմի Ֆրանցիսկոս Պապի հանդիպման օրակարգում էր: Վերջինս ԱՄՆ-ի նախագահին է փոխանցել իր նամակը՝ կլիմայի փոփոխության արդյունքում շրջակա միջավայրի պահպանման մասին: «Վստահ եմ, եթե նախագահ Թրամփը կարդա Հռոմի Պապի նամակը, նա չի դուրս բերի Միացյալ Նահանգները համաձայնագրից»,- հայտարարել է սենատոր Չաք Շումերը: Սենատորի կարծիքով համաձայնագրից դուրս գալը կդառնա պատմական սխալ: Իտալիայի քաղաքական առաջնորդները ևս կոչ են արել նախագահ Թրամփին դուրս չգալ համաձայնագրից: Իր հերթին պետքարտուղար Ռեքս Թիլերսոնն ասել է. «Նախագահը հստակեցրել է, որ մենք դեռ մտածում ենք դրա մասին, և դեռևս չկա վերջնական որոշում այս առիթով: Նա տեղեկացրել է կարդինալ Փարոլիին և վարչապետ Ջենթիլոնիին, որ որոշումը կկայացվի այս այցի ավարտից հետո»,- ասել է պետքարտուղարը: Մի շարք հանրապետականներ, ներառյալ Սենատում մեծամասնության ղեկավար Միչ Մաքքոնելը, ճնշում են գործադրում նախագահի վրա՝ Միացյալ Նահանգները համաձայնագրից դուրս բերելու համար: «Ես մտահոգված էի այս համաձայնագրի ընդունմամբ, որը 16 տարով Չինաստանին ազատում է որևէ պարտավորությունից այն ժամանակ, երբ ածխածնի արտանետումների կանոնակարգերը կործանարար են մեր նահանգների համար»,- ասել է սենատոր Մաքքոնելը: Նախկին փոխնախագահ Ալ Գորը, ով ներկա էր Կաննի կինոփառատոնում կլիմայի փոփոխման մասին իր նոր վավերագրական տեսաֆիլմի ցուցադրմանը, իր հերթին ասել է, որ նախագահ Թրամփը չի կարող կանգնեցնել կլիմայի հետ կապված շարժման առաջընթացը: Նա ընդգծել է, որ անգամ որոշ պահպանողական հանրապետականներ կողմնակից են վերականգնվող էներգիայի զարգացմանը, որը տնտեսապես շահավետ է: